**SKOLAS SOCIĀLAIS PEDAGOGS**

 Sociālā pedagoga profesijas standarts ir izstrādāts Izglītības un zinātnes ministrijā (IZM) un ir spēkā no 2003.gada. Tajā teikts, ka sociālais pedagogs pārstāv bērna tiesības un rūpējas par to, lai palīdzētu atrisināt sarežģīto situāciju, kādā nonācis bērns, ja par to liecina slikta uzvedība, konflikti ar skolas biedriem vai skolotājiem, stundu kavēšana, klaiņošana, skolas biedru pāri darījumi, noslēgšanās, aktivitātes zudums vai citas negatīvas izmaiņas skolēna uzvedībā.

 Skolās sociālais pedagogs tiek definēts kā atbalsta personāls. Sociālā pedagoga darbam ir jābūt regulāram, plānotam, mērķtiecīgam un virzītam ne tikai uz seku likvidēšanu, bet svarīgākais – uz cēloņu novēršanu.

 Sociālais pedagogs sadarbojas ar bērnu vecākiem. Tas parasti notiek, saskaņojot laiku un tiekoties klātienē, bet ļoti retos gadījos sociālais pedagogs dodas arī mājas vizītēs. Vajadzības gadījumā skolas sociālais pedagogs sazinās un sadarbojas arī ar pašvaldības sociālo dienestu un citām pašvaldības institūcijām.

**Sociālā pedagoga darba virzieni un uzdevumi:**

* palīdzēt bērniem, vecākiem un skolotājiem risināt problēmas, kas rada grūtības mācību procesā;
* uzklausīt, novērot, informēt, konsultēt sniedzot atbalstu;
* sekmēt skolēnu, vecāku un skolotāju savstarpējās sadarbības iespējas;
* ja nepieciešams, apmeklēt ģimenes mājās;
* pētīt skolas sociālo vidi;
* izzināt problēmu cēloņus;
* palīdzēt skolēniem veidot dzīves prasmes;
* izstrādāt priekšlikumus un organizēt profilaktiskus pasākumus, veicot preventīvo darbu, lai novērstu un ierobežotu atkarību un dažādu
problēmu izplatību skolā;
* koordinē un sadarbojas ar citu institūciju speciālistiem;
* piedalās stundās un vēro skolēnu uzvedību, kā veidojas viņu savstarpējās attiecības ar skolotāju un klasesbiedriem;
* laikus pamanīt un novērst problēmas un konfliktus.
* sociālais pedagogs piedalās vecāku sapulcēs.

 Sociālais pedagogs veido sekmīgu sadarbību starp **skolēnu – klases audzinātāju/ mācību priekšmetu pedagogs** **– vecākiem**. Pēc nepieciešamības iesaista skolas atbalsta komandas speciālistus, kur ar komandas darbu un atbalstu tiek veikta situācijas izpētē un risināšanā.

 Skolas sociālais pedagogs skolēniem ir kā draugs, kuram var uzticēties un kurš par radušās problēmām nestāstīs citiem, bet palīdzēs tās risināt, individuāli runājot ar katru, un, protams, tas ir darbs ar vecākiem.

Sociālais pedagogs ievēro profesionālās ētikas kodeksu, kas liek nodrošināt konfidencialitāti. Konsultāciju laikā iegūtā informācija netiek izpausta.